Aktivt eierfond

Et aktivt eierfond, på engelsk private equity-selskap, er en type fond og investeringsselskap som investerer i bedrifter som ikke er notert på børs. Aktive eierfond er tradisjonelt direkte involvert i bedriftenes utvikling.

Typer investeringer 
Aktive eierfond deles ofte i tre hovedgrupper som er relatert til den investeringsfasen fondene går inn i: såkornfond, venturefond og oppkjøpsfond (også kalt buyout-fond).

Såkorn
Såkornfond går inn i en svært tidlig fase i teknologibedrifter, gjerne før bedriften har omsetningen eller før det er klart om teknologien vil fungere. Såkornfond er således den investeringsformen med høyest risiko. Såkornfond utgjør en liten andel av PE-markedet, og er ofte regionalt betinget.

Venture
Venturefond investerer i umodne bedrifter som er i etableringsfasen eller i en utvidelse fase. I tillegg til kapital, tilfører fondene bransjekunnskap, nettverk og strategisk rådgivning gjennom aktivt eierskap i bedriftene. Ventureselskapene bidrar til å utvikle selskapet til et modent selskap med god inntjening. 

Entreprenører utvikler ofte produkter og ideer som krever kapital i utviklingsfasen. Nye selskaper har som regel ikke nok egenkapital til å finansiere prosjektet selv og trenger finansiering. Forårsaket av risikoen involvert med slike investeringer krever investorene høy avkastning og får som regel aksjekapital i selskapet som kompensasjon. Slik kapitalinvestering kan også bli kalt risikokapital 

Oppkjøp
Oppkjøpsfond (buyout-fond) investerer i mer modne bedrifter i vekst og/eller i omstillingsprosesser, og kjøper seg tradisjonelt en majoritetsandel av selskapet. Oppkjøpet skjer oftest i form av såkalt leveraged buyout (LBO), dvs. oppkjøp som har en stor andel av lånefinansiering. Ofte har oppkjøpsfond med seg ledelsen og/eller ansatte i bedriften, profesjonelle omstillingsledere og andre virksomheter som investeringspartnere. Avhengig av partnertypen kan oppkjøp klassifiseres som management buyout (MBO), employee buyout (EBO), management buyin-buyout (BIMBO ), eller institutional buyout (IBO). 

Oppkjøpsfond står for den største andelen av PE-markedet i Norge og internasjonalt.

 Indirekte eierfond 
Et fond-i-fond (FiF) er et fond som investerer i en portefølje av andre fond, fremfor direkte i enkeltaksjer eller obligasjoner. 

Indirekte eierfond av type primary fond investerer i andre etablerte aktive eierfond, før fondene starter sin investeringsperiode. Nøkkel-tjenesten slike aktører tilbyr er å sette sammen en egnet portefølje av fond for sine investorer.

Secondary fond (også kjent som secondary indirect private equity) kjøper hele aktive eierfond eller andeler i allerede etablerte fond, eller en portefølje av direkteinvesteringer.

En ulempe med fond-i-fond er at det vil kunne påløpe et nytt lag av administrasjonskostnad, i forhold til å investere i et fond som kun gjør direkteinvesteringer i operative selskaper. Desto flere "lag" det er, at fondet har investert i fond, som igjen har investert i fond, desto flere lav av administrasjonskostnader vil påløpe. Dette vil gå på bekostning av fonds-investorens avkastning. Det bør altså foreligge gode grunner til å bygge fond-i-fond strukturer med mange lag.

 Referanser 

 Eksterne lenker 
 Bransjeorganisasjoner 
 Norsk Venturekapitalforening (NVCA)
 Svenska Riskkapitalföreningen (SVCA)
 Danish Venture Capital and Private Equity Association (DVCA)
 The European Private Equity and Venture Capital Association (EVCA) 

Kategori:Finansiell terminologi